དེ་ལྟར་གྲངས་ཀྱིས་མདོར་བསྟན་པ།།ད་ནི་དབྱེ་བས་རྒྱས་པར་བཤད།།ཡི་གེ་སུམ་ཅུའི་དཔེར་བརྗོད་ནི།།ཨ་ཕ་ཁོ་ནི་ཇ་ཆང་ཤ།གཅིག་པུ་ཟ་འཛུ་དེ་ལ་ཧེ།།ཉེ་ཝ་ཚོ་ཡིས་ཏི་ཀ་རེ།།ཐོབ་ཙམ་ཞུ་ཞེས་བྱ་བ་ཡིན།།གུ་གུ་ཞབས་ཀྱུ་འགྲེང་བུ་དང༌།།ན་རོ་རྣམས་ནི་བུ་བཞི་སྟེ།།ཡི་གེ་ཀུན་ལ་སྦྱར་རུང་དཔེར།།ཚིག་འདི་ཡིད་ཀྱིས་འདྲིས་བགྱིའི་ཕྱིར།།བུ་ཚུར་མྱུར་དུ་གཟུངས་སུ་ཟུང༌།།གཡེལ་མེད་བཤེས་གཉེན་ཉེར་བསྙེན་ཏེ།།ཆོས་ནོར་ལོངས་སྤྱོད་ཡོངས་ཐོབ་མཛོད།།ཡ་བཏགས་བདུན་དང་ར་བཏགས་ནི།།བཅུ་ཞེས་བཤད་པ་དེ་དག་དཔེར།།ཀྱེ་མ་གྲོགས་ཁྱེད་ཆང་ལ་དགྱེས།།རྟོག་དཔྱོད་ཕྱོགས་བཅུར་བྱེད་ཅིང་མྱོང༌།།བཀྲ་ཤིས་འཁྲིགས་པའི་གྲྭ་ས་འདིར།།དྲ་སྒོ་སྤྲས་པའི་ཕྲེང་སྒོ་ཅན།།བྲང་ཁང་ནང་ན་སྨྲ་མཁན་བྱ༑༑སྐེ་བ་བསྲིངས་ནས་ཧྲིག་གེ་བལྟ།།ལ་བཏགས་དྲུག་གི་དཔེར་བརྗོད་ནི།།ཀླ་ཀློ་གླེན་པ་བླུན་པོ་རྣམས།།ཟླ་བོ་བརླག་པའི་བྱ་བ་སློབ།།ཝ་བཏགས་བཅུ་གཉིས་དཔེར་བརྗོད་ནི།།ཀྭ་ཡེ་ཁྭ་མཁན་གྲྭ་པ་འདི།།ལན་གྲངས་བཅོྭ་བརྒྱད་རྩྭ་ཁུར་ཁུར།།ལན་ཚྭ་ཟོ་ལ་ཕྲུག་ཞྭ་གྱོན།།ཟྭ་ཐུག་རྭ་གཟར་དག་གིས་བཅུས།།ཤྭ་ཆུ་སྭོགས་ལ་འཛེམ་མེད་རྒོལ།།ཕུ་དུང་ཧྭ་གཏོད་གོས་རྣམས་གྱོན།།ར་ལ་བཏགས་པ་བཅུ་གསུམ་དཔེར།།མཐུན་རྐྱེན་རྒྱགས་ཆུ་རྔམས་པོ་ཆེ།།རྗེ་བོ་རྙིང་པར་བརྟེན་པ་ཡིས།།མཚོ་ཆེན་རྡོལ་བ་རྣམས་ཀྱི་རྦ།།རྨང་གནས་རྩེ་མོའི་རྫོང་དུ་ནི།།རླུང་གིས་བསྐྱོད་འདྲ་ཐོབ་པར་འགྱུར།།ལ་ལ་བཏགས་པ་བཅུ་པོ་དཔེར།།ལྐུགས་པ་འདི་ཡིས་ལྒང་གྲོད་ལྔ།།ལྕུག་ཕྲན་ལྗོན་པའི་ལྟོང་ནས་རྙེད།།བལྡབས་ནས་ཟོས་པར་ལྤགས་པ་འདིས།།བྲེས་པའི་ལྷུམས་དག་བདེ་བར་འགྱུར།།ས་ལ་བཏགས་པ་བཅུ་གཉིས་ནི།།ཟས་སྐོམ་བསྒྲིགས་པའི་སྔ་རོལ་དུ།།སྙན་རྒྱུད་སྟེར་བའི་སྡོམ་བརྩོན་དེས།།སྣ་ཚོགས་སྤེལ་ཞིང་སྦྱར་བ་ཡི།།མདོ་དང་སྨོན་ལམ་བཀའ་བསྩལ་ཏེ།།སླད་ནས་ཟས་ཀྱི་བྱ་བ་བྱས།།ག་ད་བ་མ་འ་དང་ལྔ།།འཕུལ་ཡིག་ལྔ་ཡིས་འཕུལ་བ་ནི།།ག་ཡིས་འཕུལ་བ་བཅུ་གཅིག་དཔེར།།གཅིག་པུ་གཉིས་སུ་མེད་པར་ནི།།གཏན་དུ་གདན་སར་གནས་པའི་ཚེ།།གཙུག་ལག་གཞུང་རྣམས་བློ་ལ་བཟུང༌།།གཡེལ་མེད་བདེ་གཤེགས་གསུང་རབ་བལྟས།།ད་ཡིས་འཕུལ་བ་དྲུག་གི་དཔེར།།དཀར་པོ་དགེ་བའི་དངོས་གྲུབ་ཏུ།།དཔལ་འབྱོར་དབང་ཕྱུག་མི་དམན་ཐོབ།།བ་ཡིས་འཕུལ་བ་བཅུ་ཡི་དཔེར།།བཀྲ་ཤིས་བགྲང་ཡས་བཅོམ་ལྡན་བཏུད།།བདག་གིས་བཙུན་ཚུགས་ཚུལ་བཞིན་བཟུང༌།།སྡིག་པ་བཤགས་ནས་དགེ་བ་བསགས།།མ་ཡིས་འཕུལ་བ་བཅུ་གཅིག་དཔེར།།མཁས་པ་མགོན་པོའི་མངོན་སུམ་དུ།།མཆིས་ནས་མཇལ་བས་མཉེས་གྱུར་ཏེ།།མཐོ་བའི་མདུན་མ་འགྲུབ་བམ་མནོ།།མཚན་མོ་རྨི་ལྟས་མཛེས་པར་རྨིས།།འས་འཕུལ་བཅུ་ཡི་དཔེར་བརྗོད་ནི།།འཁུན་ཞིང་འགུལ་བའི་ལུས་འཆང་དེ།།འཇའ་མོ་འཐད་པར་འདུག་ཅེས་ཏེ།།འཕྱོན་མ་འབོར་བ་འཚོལ་ཞེས་འཛེར།།ག་ང་ད་ན་བ་མ་འ།།ར་ལ་ས་བཅུ་མཐའ་རྟེན་ཏེ།།ཕྱོགས་ཙམ་རིམ་བཞིན་དཔེར་བརྗོད་ན།།བདག་ཀྱང་ཁྱེད་བཞིན་འགྲུབ་སྙམ་དགའ།།མྱུར་དུ་མཇལ་ཞུས་ལྟ་བུ་སྟེ།།ཀ་ན་ཨ་ཡི་བར་དག་ལ།།ཕལ་ཆེར་འཇུག་སྟེ་སྐབས་ཐོབ་ཤེས།།རྐྱང་པ་འཕུལ་ལ་འ་མཐའ་དགོས།།བརྩེགས་དང་བུ་དྲུག་ཅན་ལ་སྤང༌།།དེ་ཕྱིར་འ་ནི་མཐའ་རྟེན་ཕྱིར།།འི་དང་འ་སོགས་ཚེག་བར་མིན།།སྡེབ་སྦྱོར་ཡིད་བཞིན་ནོར་བུ་ལས།།གྲངས་ངེས་བསྟན་པའི་རབ་ཏུ་བྱེད་པ་སྟེ་གཉིས་པའོ།།།།